Besigheid vervals glo betaalstrokies, ID-dokumente en matrieksertifikateDie polisie van die Oos-Kaap het ŉ klopjag op ŉ besigheid uitgevoer wat glo vervalsde regeringsbetaalstrokies, identiteitsdokumente en matrieksertifikate vervaardig. Kol Mzukisi Fatyela, ŉ polisiewoordvoerder, sê ŉ bestuurder van ŉ Bears-meubelwinkel het die polisie genader na ŉ verdagte 39-jarige vrou ŉ rekening daar wou oopmaak. “Met verdere ondersoek is daar bepaal dat die vrou nie ŉ werk het nie, maar sy was wel in staat om ŉ vervalsde betaalstrokie en identiteitsdokument te vertoon,” het Fatyela gesê. Die vrou is Maandag in hegtenis geneem, waarna sy die polisie na die besigheid in Mthatha geneem het waar sy die dokumente gekoop het. Die matrieksertifikate het “goeie uitslae” gehad vol “A” en “B”-simbole. ŉ Vrou is op die perseel in hegtenis geneem. Die polisie is nog op soek na die besigheid se eienaar en verwag dat meer inhegtenisnemings gedoen gaan word.